b'\n_START_ARTICLE_\nKlaip\xc4\x97dos Simono Dacho progimnazija\n_START_SECTION_\nIstorija\n_START_PARAGRAPH_\n1820 m. \xc4\xafkurta Klaip\xc4\x97dos miesto Naujamies\xc4\x8dio pradin\xc4\x97 mergai\xc4\x8di\xc5\xb3 mokykla, 1854 m. j\xc4\x85 sunaikino gaisras. 1855 m. gruod\xc5\xbeio 17 d. netoli buvusios mokyklos atidaryta 2-oji mokykla Naujajame parke. 1881 m. mokykla pavadinta Parko progimnazija, 1897 m. ji jau tur\xc4\x97jo septint\xc4\x85j\xc4\x85 klas\xc4\x99. Parko mokykla tur\xc4\x97jo ger\xc4\x85 inventori\xc5\xb3, daug mokymo priemoni\xc5\xb3, patyrusi\xc5\xb3 mokytoj\xc5\xb3, senas darbo tradicijas bei gyventoj\xc5\xb3 pasitik\xc4\x97jim\xc4\x85._NEWLINE_1923 m. Klaip\xc4\x97dos kra\xc5\xa1t\xc4\x85 prijungus prie Lietuvos, mokyklos tvarka ir programos buvo kaip ir atitinkam\xc5\xb3 Vokietijos mokykl\xc5\xb3. Tur\xc4\x97jo b\xc5\xabti \xc4\xafvesta lietuvi\xc5\xb3 kalba, Lietuvos istorija ir geografija, bet mokytojai ir mokiniai tai ignoravo. 1923 m. Parko mokykloje mok\xc4\x97si 374 mokin\xc4\x97s, 1931 m. \xe2\x80\x93 147, 1932 m. \xe2\x80\x93 243, 1938 m. \xe2\x80\x93 393 mokin\xc4\x97s._NEWLINE_1929 m. Naujasis parkas pavadintas miesto mokykl\xc5\xb3 patar\xc4\x97jo Kurcinos vardu. 1932 m. prie senojo mokyklos pastato pristatytas priestatas, mokykla pavadinta XVII a. klaip\xc4\x97die\xc4\x8dio poeto Simono Dacho vardu. Mokyklos foj\xc4\x97 stov\xc4\x97jo \xe2\x80\x9eTaravos Anik\xc4\x97s\xe2\x80\x9c skulpt\xc5\xabra. Antrojo pasaulinio karo metais mokykloje mergait\xc4\x97s ir berniukai jau mok\xc4\x97si kartu._NEWLINE_Po Antrojo pasaulinio karo voki\xc5\xa1ki pavadinimai kei\xc4\x8diami, Kurcinos aik\xc5\xa1t\xc4\x97 gavo Kur\xc5\xa1i\xc5\xb3 aik\xc5\xa1t\xc4\x97s vard\xc4\x85, o S. Dacho mokyklos pastate \xc4\xafsik\xc5\xabr\xc4\x97 rusi\xc5\xa1ka 7-oji vidurin\xc4\x97 mokykla, Luiz\xc4\x97s gimnazijos pastate Puod\xc5\xbei\xc5\xb3 gatv\xc4\x97je rusi\xc5\xa1ka 2-oji vidurin\xc4\x97 mokykla. 1975 m. abi rusi\xc5\xa1kos mokyklos pavadintos Klaip\xc4\x97dos Maksimo Gorkio vidurin\xc4\x97 mokykla ir i\xc5\xa1keltos \xc4\xaf nauj\xc4\x85 pastat\xc4\x85._NEWLINE_1975 m. i\xc5\xa1 lietuvi\xc5\xa1k\xc5\xb3 1-osios, 4-osios, 5-osios vidurini\xc5\xb3 ir u\xc5\xbedarytos 1-osios pradin\xc4\x97s mokykl\xc5\xb3 sudaryta 7-oji lietuvi\xc5\xa1ka vidurin\xc4\x97 mokykla. Jai priklaus\xc4\x97 abu senieji pastatai Kur\xc5\xa1i\xc5\xb3 aik\xc5\xa1t\xc4\x97je ir Puod\xc5\xbei\xc5\xb3 gatv\xc4\x97je. Po 1975 m. prasid\xc4\x97jusio kapitalinio remonto pastatyti du korpusai su klas\xc4\x97mis, valgykla ir akt\xc5\xb3 bei did\xc5\xbeiausia tarp miesto mokykl\xc5\xb3 sporto sal\xc4\x97mis. Mokykloje buvo 25 klas\xc4\x97s, mok\xc4\x97si 723 mokiniai, dirbo 40 mokytoj\xc5\xb3. 1977 m. rugs\xc4\x97jo 1 d. visa mokykla persik\xc4\x97l\xc4\x97 \xc4\xaf vien\xc4\x85 pastat\xc4\x85 Kur\xc5\xa1i\xc5\xb3 aik\xc5\xa1t\xc4\x97je, 1977 m. i\xc5\xa1leista pirmoji abiturient\xc5\xb3 laida. Nuo 1976 m. mokykloje veik\xc4\x97 sustiprintos sporto klas\xc4\x97s: rankinio ir futbolo._NEWLINE_1995 m. mokyklai gr\xc4\x85\xc5\xbeintas Simono Dacho vardas, sukurtas mokyklos himnas (eil\xc4\x97s mokytojos V. Petro\xc5\xa1ien\xc4\x97s, muzika R. \xc5\xa0ileikos), kur\xc4\xaf mokyklos choras atlieka i\xc5\xa1kilmingomis progomis. Mokyklos 145 met\xc5\xb3 jubiliejaus proga pa\xc5\xa1ventinta mokyklos v\xc4\x97liava \xe2\x80\x93 m\xc4\x97lyname fone poeto Simono Dacho bareljefas._NEWLINE_1991 m. mokykloje isteigtos kryptingo teatrinio ugdymo klas\xc4\x97s, 1997 m. \xc4\xafkurta pirmoji vaik\xc4\x85 orientuoto ugdymo projekto \xe2\x80\x9eGera prad\xc5\xbeia\xe2\x80\x9c klas\xc4\x97, nuo 1995 m. dalyvaujama taikomosios ekonomikos mokymo projekte \xe2\x80\x9eJunior Achievement\xe2\x80\x9c. Nuo 2000 m. rugs\xc4\x97jo 1 d. vyresn\xc4\x97se klas\xc4\x97se \xc4\xafgyvendinamas profilinis mokymas. 2002 m. panaudojant Pasaulio banko paskol\xc4\x85 mokyklos pastatas renovuotas, centriniame korpuse pastatytas ketvirtas auk\xc5\xa1tas.'